《十僧诗和曾子唯 其七 贫僧》
明代·黎景义

瓶钵生涯淡，寥寥与俗遗。伊蒲恒绝馔，无垢不完衣。

塔院慈云宿，房廊慧月归。最饶清净况，谁复坐巍巍。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。